VEGA, Live Nation og FROST præsenterer

**Modeselektor raver løs i VEGA**

*Tyske Modeselektor spiller torsdag den 14. februar endelig i Store VEGA. Producerduoen er kendt for at sætte dansegulvet under pres med tunge beats med melodiske strejf. I pladetasken har duoen deres roste, nye album Monkeytown, der er fyldt med lækre kollaborationer.*

Modeselektor prænsenteres i samarbejde med FROST, som hvert år i februar kuraterer en række unikke koncerter og begivenheder på Københavns spillesteder og i alternative venues. Tidligere er svenske Mariam The Believer og de danske bands Efterklang, CTM, The Late Great Fitzcarraldos og Cancer offentliggjort til næste års plakat, og nu bliver et absolut hovednavn føjet til programmet i form af tyske [Modeselektor](http://www.modeselektor.com/).   
  
**Kontrolleret og dansabelt kaos**

De to producere Sebastian Szary og Gernot Bronsert er musikalske legebørn, som laver musik, der ikke kun kan sættes én betegnelse på. Deres tracks byder på en overflod af uimodståelige grooves med melodisk kant, hvirvlet ind i electronica, dance, techno og hiphop.

Duoen betegner det selv som et kontrolleret kaos. Men det er et kaos, som resulterer i både begejstrede anmeldere og et ry som en sveddryppende intens og hyperenergisk live-oplevelse. Der blev således uddelt superlativer efter Modeselektors koncert på årets Roskilde Festival, hvor duoen fyrede op under Apollo-scenen. De to producere har da også udtalt, at de ser sig selv mere som et live-act end studiemusikere.

**Prominente gæstevokalister**

På album er Modeselektor dog også leveringsdygtige. Deres nye album *Monkeytown* (2011) har fået fem stjerner i [Gaffa](http://gaffa.dk/anmeldelse/53627) og [Soundvenue](http://www.soundvenue.com/anmeldelser/2011/10/03/modeselektor-monkeytown#.UJo6fHGHTdo) samt [7.4](http://pitchfork.com/reviews/albums/15867-modeselektor-monkeytown/) ud af 10 hos Pitchfork. De mange kollaborationer med forskellige musikalske kollegaer bliver i særdeleshed fremhævet, og det er da også prominente navne som medvirker på albummet bl.a. Anti Pop Consortium, Busdriver, PVT, Miss Platinum samt Thom Yorke.

**Rullende rytmer og forstyrrede børn**

Radiohead-forsangeren låner sin stemme ud på de to sange [”This”](http://www.youtube.com/watch?v=k8XSV-qoHDQ) og [”Shipwreck”](http://www.youtube.com/watch?v=k8XSV-qoHDQ). Førstnævntes pulserende pumper-beat indhylles af en foruroligende vokal, der understreger nummerets anspændte stemning. På ”Shipwreck” loopes afklippede ord og sætninger med rullende rytmer, som bølger ind over lytteren. Til begge numre er der lavet nogle flotte, men urovækkende videoer med marionetdukker, forstyrrede børn og zombier.

**Fakta om koncerten**   
Modeselektor (DE)   
Torsdag den 14. februar kl. 21.00   
Store VEGA, Enghavevej 40, 1674 Kbh. V  
225 kr. + gebyr   
Billetter kan købes via VEGAs hjemmeside, Billetnet og på posthuse.

Læs mere på http: <http://vega.dk/arrangementer/modeselektor-9438.html>

*For yderligere oplysninger kontakt venligst*  
Bettina Balle   
Kommunikationsmedarbejder, VEGA, [bb@vega.dk](mailto:bb@vega.dk) - 3326 0959